
Text rozhodnutia
Súd: Krajský súd Bratislava Spisová značka: 15Co/3/2017 Identifikačné číslo súdneho spisu: 1614208152 Dátum vydania rozhodnutia: 27. 02. 2019 Meno a priezvisko sudcu, VSÚ: JUDr. Jana Vlčková ECLI: ECLI:SK:KSBA:2019:1614208152.2 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Jany Vlčkovej a členov senátu JUDr. Evy Mészárosovej a JUDr. Silvie Walterovej v právnej veci žalobkyne: L. Y. , narodená dňa XX.X.XXXX, trvale bytom B., C. č. XXX/XXX, zastúpená: Advokátska kancelária JUDr. Peter Rybár, s.r.o., Košice, Kuzmányho č. 29, IČO: 47 234 466, za ktorú koná JUDr. Peter Rybár, proti žalovanému: POHOTOVOSŤ, s.r.o., Bratislava, Pribinova č. 25, IČO: 35 807 598, o zaplatenie 1.550,- € s príslušenstvom, na odvolanie žalovaného proti rozsudku Okresného súdu Malacky zo dňa 21. septembra 2016, č.k. 4 C 38/2014-91, takto r o z h o d o l : I. Rozsudok Okresného súdu Malacky zo dňa 21. septembra 2016, č.k. 4 C 38/2014-91 p o t v r d z u j e. II. Žalobkyňa má právo na náhradu trov odvolacieho konania v rozsahu 100 %. o d ô v o d n e n i e : 1. Súd prvej inštancie rozsudkom zo dňa 21.9.2016, č.k. 4 C 38/2014-91 vyhovel žalobe žalobkyne a žalovanému uložil povinnosť zaplatiť sumu 1.550,- € spolu s úrokom z omeškania vo výške 8,15 % ročne zo sumy 1.550,- € od 5.7.2014 do zaplatenia, všetko do troch dní od právoplatnosti rozsudku. O trovách konania rozhodol tak, že žalobkyni priznal náhradu trov konania v rozsahu 100 %. Rozhodnutie odôvodnil po právnej stránke ustanoveniami § 52 ods. 1, ods. 2, ods. 3 a ods. 4, § 53 ods. 1, § 54 ods. 1, ods. 2, § 451 ods. 1, ods. 2, § 456, § 517 ods. 2, § 563 Občianskeho zákonníka, § 497 Obchodného zákonníka, § 1 ods. 2, § 2 písm. a/, b/, § 9 ods. 2 písm. a/, b/, c/, d/, e/, f/, g/, h/, i/, j/, k/, l/, m/, n/, o/, p/, q/, r/, s/, t/, u/, v/, w/, x/, y/, § 11 ods. 1 zákona č. 129/2010 Z.z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov v znení účinnom v čase uzavretia zmluvy (ďalej len „zákon č. 129/2010 Z.z. o spotrebiteľských úveroch“), § 3 ods. 1 Nariadenia vlády Slovenskej republiky č. 87/1995 Z.z., ktorým sa vykonávajú niektoré ustanovenia Občianskeho zákonníka (ďalej len „nariadenie vlády č. 87/1995 Z.z.“). Po vecnej stránke rozsudok súd prvej inštancie odôvodnil tým, že z vykonaného dokazovania mal preukázané, že žalovaný ako veriteľ a žalobkyňa ako dlžník uzavreli zmluvu o úvere, na základe ktorej bol žalobkyni poskytnutý úver vo výške 500,- €, dlžníčka sa zaviazala, titulom splatenia úveru, zaplatiť veriteľovi túto sumu zvýšenú o poplatok 484,- €. Celkovo mala dlžníčka zaplatiť veriteľovi sumu 984,- €, ktorú sa zaviazala zaplatiť v 12 mesačných splátkach vo výške 82,- € počnúc 7.8.2011. Súd prvej inštancie dospel k záveru, že zmluva o úvere je zmluvou spotrebiteľskou a na žalobkyňu je potrebné hľadieť ako na spotrebiteľa, pretože pri uzatváraní zmluvy nekonala v rámci predmetu svojej podnikateľskej alebo obchodnej činnosti, teda na právny vzťah založený zmluvou o úvere je potrebné aplikovať aj príslušné ustanovenia Občianskeho zákonníka o spotrebiteľských zmluvách (§ 52 a nasl. Občianskeho zákonníka). Súd prvej inštancie mal vykonaným dokazovaním preukázané, že žalobkyňa bola v čase uzatvorenia zmluvy starobnou dôchodkyňou, poberala dôchodok a nebola zárobkovo činná. Z tohto dôvodu mal súd prvej inštancie za to, že údaj v zmluve o účele poskytnutia úveru uvedený žalovaným (krížikom na príslušnom predtlačenom políčku) nebol pravdivý a žalobkyňa pri uzatvorení zmluvy nekonala v rámci podnikania alebo zamestnania a ani neuzavrela zmluvu na takýto účel. Spornú zmluvu súd prvej inštancie preto zároveň podriadil aj pod právny režim zákona č. 129/2010 Z.z. o spotrebiteľských úveroch, keď spotrebiteľským úverom sa na účely tohto zákona považuje (o.i.) aj dočasné poskytnutie peňažných prostriedkov na základe zmluvy o spotrebiteľskom úvere vo forme úveru (§ 1 ods. 2 zákona č. 129/2010 Z.z. o spotrebiteľských úveroch). Ustálil, že ide o tzv. formulárovú zmluvu, vopred pripravené tlačivo s nemožnosťou zmeny jeho obsahu s výnimkou uvedenia identifikačných údajov zmluvných strán, sumy úveru, poplatku za jeho poskytnutie. Vyhodnotením všetkých vykonaných dôkazov dospel k záveru, že zmluva spotrebiteľskom úvere neobsahuje všetky náležitosti zmluvy o spotrebiteľskom úvere tak, ako tieto určuje ustanovenie § 9 ods. 2 zákona č. 129/2010 Z.z. o spotrebiteľských úveroch, a to konečnú splatnosť spotrebiteľského úveru (§ 9 ods. 2 písm. f/), úrokovú sadzbu spotrebiteľského úveru, podmienky, ktoré upravujú jej uplatňovanie, index alebo referenčnú úrokovú sadzbu, na ktorý je výška úrokovej sadzby spotrebiteľského úveru naviazaná, ako aj časové obdobia, v ktorých dochádza k zmene výšky úrokovej sadzby spotrebiteľského úveru, podmienky a spôsob vykonania tejto zmeny; ak sa za rôznych podmienok uplatňujú rôzne úrokové sadzby spotrebiteľského úveru, podmienky a spôsob vykonania tejto zmeny; ak sa za rôznych podmienok uplatňujú rôzne úrokové sadzby spotrebiteľského úveru, uvádzajú sa tieto informácie o všetkých uplatniteľných úrokových sadzbách spotrebiteľského úveru (§ 9 ods. 2 písm. i/), výšku, počet a termíny splátok istiny, úrokov a iných poplatkov, prípadné poradie, v ktorom sa budú splátky priraďovať k jednotlivým nesplateným zostatkom s rôznymi úrokovými sadzbami spotrebiteľského úveru na účely jeho splatenia (§ 9 ods. 2 písm. k/), ročnú percentuálnu mieru nákladov a celkovú čiastku, ktorú musí spotrebiteľ zaplatiť, vypočítané na základe údajov platných v čase uzatvorenia zmluvy o spotrebiteľskom úvere; uvedú sa všetky predpoklady použité na výpočet tejto ročnej percentuálnej miery nákladov (§ 9 ods. 2 písm. j/), priemernú hodnotu ročnej percentuálnej miery nákladov na príslušný spotrebiteľský úver platnú ku dňu podpisu zmluvy o spotrebiteľskom úvere, zverejnenú podľa § 21 ods. 2 za príslušný kalendárny štvrťrok; platnú priemernú hodnotou ročnej percentuálnej miery nákladov na príslušný spotrebiteľský úver pri zmluvách o spotrebiteľskom úvere uzatvorených do 15 kalendárnych dní po zverejnení priemernej hodnoty ročnej percentuálnej miery nákladov za príslušný kalendárny štvrťrok (§ 9 ods. 2 písm. y/), právo na splatenie spotrebiteľského úveru pred lehotou splatnosti, postup pri takom splatení spotrebiteľského úveru a spôsob určenia výšky poplatku za splatenie spotrebiteľského úveru pred lehotou splatnosti podľa §16 (§ 9 ods. 2 písm. t/). Súd prvej inštancie konštatoval, že v zmluve o úvere nie je jednoznačným a zrozumiteľným spôsobom dojednané, kedy nastane konečná splatnosť úveru, dojednanie splátok úveru v počte 12 splátok splatných mesačne nie je naplnením zákonnej požiadavky na uvedenie konečnej splatnosti spotrebiteľského úveru ani termínov splátok istiny, úrokov a iných poplatkov. Zmluva neobsahuje ani údaj o výške, počte a termíne splátok istiny, úrokov a iných poplatkov, dojednaná je len výška splátky bez bližšej špecifikácie, aká časť splátky bude použitá na zaplatenie istiny, úroku a ďalšie poplatky. Zmluva neobsahuje ročnú úrokovú sadzbu, obsahuje len údaj o nešpecifikovanom „poplatku“, pričom spotrebiteľovi nemôže byť zrozumiteľné, či ide o administratívny poplatok alebo odplatu za poskytnutie úveru. Poplatok za spracovanie zmluvy predstavuje v uvedenom prípade celkovo sumu vo výške 484,- €, čo činí 96,8 % z požičanej sumy. Zákon o spotrebiteľských úveroch síce predpokladá okrem úrokov aj inštitút poplatku, ale je nevyhnutné, aby sa ním platilo skutočné plnenie spotrebiteľovi a v jeho záujme. Inak vymedzený poplatok, resp. neurčitý poplatok však možno považovať za neprijateľnú podmienku, ktorej zodpovedá poplatok za plnenie, ktoré si spotrebiteľ neobjednal a ktoré slúži výlučne v prospech dodávateľa (rozhodnutie Krajského súdu v Prešove sp.zn. 18 Co 109/2011 zo dňa 21.11.2012). Zmluva neobsahuje žiadny údaj o ročnej percentuálnej miere nákladov ani vyčíslenie celkových nákladov spotrebiteľa spojených so spotrebiteľským úverom, vypočítané na základe údajov platných v čase uzatvorenia zmluvy, priemernú hodnotu ročnej percentuálnej miery nákladov na príslušný spotrebiteľský úver platnú k dňu podpisu zmluvy, ani údaj o výpočte nákladov, ktoré neboli zahrnuté do výpočtu ročnej percentuálnej miery nákladov. Zmluva v rozpore s § 9 ods. 2 písm. t/ zákona neupravuje oprávnenie spotrebiteľa na zníženie celkových nákladov na spotrebiteľský úver pri jeho splatení pred lehotou splatnosti podľa § 16 zákona č. 129/2010 Z.z. o spotrebiteľských úveroch a spôsob určenia výšky poplatku za splatenie spotrebiteľského úveru pred lehotou splatnosti, naopak zmluva v čl. 8 zmluvných podmienok uvádza, že pri splatení úveru pred lehotou splatnosti je dlžník povinný zaplatiť dohodnutý poplatok v celej výške. Toto dojednanie je potom v rozpore s § 16 ods. 1 zákona č. 129/2010 Z.z. o spotrebiteľských úveroch. Vzhľadom na absenciu vyššie uvedených náležitostí súd prvej inštancie, s poukazom na § 11 ods. 1 písm. a/ zákona č. 129/2010 Z.z. o spotrebiteľských úveroch, považoval úver za bezúročný a bez poplatkov. Dokazovanie ohľadom splnenia ďalších náležitosti v zmluve nepovažoval za potrebné, keď nedostatok čo len jednej z náležitostí zmluvy o spotrebiteľskom úvere vymedzených v § 9 ods. 2 má za následok bezúročnosť a bezpoplatkovosť zmluvy. Pokiaľ ide o námietku žalovaného, týkajúcu sa existencie prekážky rozsúdenej veci podľa § 230 C.s.p., ktorá by mala brániť prejednaniu veci, súd prvej inštancie nemal preukázané, že nárok zo spornej zmluvy bol predmetom rozhodcovského konania Stáleho rozhodcovského súdu spoločnosti Slovenská rozhodcovská, a.s. Konštatoval, že o prekážku res iudicata ide len v prípade, ak už bolo právoplatne rozhodnuté v „tej istej veci“. Totožnosť veci je charakterizovaná nielen totožnosťou účastníkov konania ale aj totožnosťou predmetu konania. O totožnom predmete konania možno hovoriť len vtedy, ak je založený na tých istých skutkových okolnostiach, ktoré už raz boli predmetom právoplatne skončeného konania. Ak podľa tvrdení žalovaného boli skutočne jeho nároky z predmetnej zmluvy o spotrebiteľskom úvere predmetom rozhodcovského konania, išlo zrejme o nároky spočívajúce zo skutkového hľadiska v tom, že žalobkyňa si nesplnila svoje povinnosti z úverovej zmluvy. V tomto konaní bol však predmet konania založený na tom skutkovom základe, že žalovaný sa prijatím plnenia nad zákonom stanovený rozsah na úkor žalobkyne bezdôvodne obohatil. Preto ani v prípade skutočnej existencie právoplatného rozhodcovského rozsudku by nebola daná prekážka podľa § 230 C.s.p., ktorej dôsledkom by malo byť zastavenie tohto konania podľa § 161 C.s.p. Na základe týchto dôvodov súd prvej inštancie dospel k záveru, že o nároku žalobkyne v súdenej veci je možné konať a rozhodnúť. Keďže žalovaný poskytol žalobkyni úver vo výške 500,- €, bol oprávnený požadovať vrátenie len tejto sumy bez navýšenia o poplatky. Žalobkyňa zaplatila žalovanému sumu 2.050,- €, čo je o 1.550 € viac, ako bola jej zmluvná povinnosť, táto suma preto predstavuje bezdôvodné obohatenie podľa § 451 ods. 2 Občianskeho zákonníka ako majetkový prospech získaný plnením bez právneho dôvodu, ktoré je povinný žalovaný podľa § 451 ods. 1 Občianskeho zákonníka žalobkyni vydať. Žalovaný sa s vydaním bezdôvodného obohatenia dostal do omeškania, preto súd prvej inštancie uložil žalovanému zaplatiť žalobkyni aj úrok z omeškania, a to zo sumy 1.550,- € odo dňa 5.7.2014, ktorý je dňom nasledujúcim po márnom uplynutí lehoty na vydanie bezdôvodného obohatenia, určenej vo výzve právneho zástupcu žalobkyne, keďže čas plnenia nebol dojednaný v zmluve a ani ustanovený právnym predpisom alebo rozhodnutím, potom časom plnenia záväzku je výzva žalobcu. Pri rozhodovaní o uplatnenom úroku z omeškania sa súd prvej inštancie riadil právnou úpravou úrokov z omeškania obsiahnutou v § 517 ods. 2 Občianskeho zákonníka a § 3 ods. 1 nariadenia vlády č. 87/1995 Z.z. v znení účinnom od 1.1.2009 do 31.1.2013 vzhľadom na prechodné ust. § 10c uvedeného nariadenia. Prechodné ustanovenie § 10c nariadenia určuje, že ak záväzkový vzťah vznikol pred 1. februárom 2013, výška úrokov z omeškania sa riadi podľa predpisov účinných k 31. januáru 2013 aj za dobu omeškania po 31. januári 2013. Záväzkový vzťah z titulu bezdôvodného obohatenia vznikol do 31.1.2013, pretože do tohto dňa žalobkyňa uhrádzala bez právneho dôvodu sumy prevyšujúce nárokovateľnú sumu 500,- €. Výška úrokov z omeškania sa preto spravuje úpravou platnou do 31.1.2013. Základná úroková sadzba Európskej centrálnej banky platná k prvému dňu omeškania s plnením peňažného dlhu bola ku dňu 5.7.2014 0,15 % ročne, potom úrok z omeškania navýšený o 8 % žalobca uplatnil dôvodne. O trovách konania súd prvej inštancie rozhodol podľa § 255 ods. 2 C.s.p., vo veci bola plne úspešná žalobkyňa, ktorej vzniklo právo na náhradu trov konania v rozsahu 100 %. 2. Proti rozsudku súdu prvej inštancie podal v zákonnej lehote odvolanie žalovaný. Dôvodil, že v konaní došlo k vadám podľa § 365 ods. 1 písm. d/, f/ a h/ C.s.p. tým, že súd prvej inštancie nedostatočne odôvodnil svoje rozhodnutie, čím žalovanému odňal možnosť konať pred súdom prvej inštancie, na základe vykonaných dôkazov dospel k nesprávnym skutkovým zisteniam a jeho rozhodnutie vychádza z nesprávneho právneho posúdenia veci. Pokiaľ ide o posúdenie zmluvy o úvere namietal, že zmluvné strany sa dohodli, že ich právne vzťahy sa budú spravovať Obchodným zákonníkom, zmluvu uzatvorili podľa § 269 ods. 2 Obchodného zákonníka ako nepomenovanú. Uvedená zmluva nie je zmluvou spotrebiteľskou ani zmluvou o spotrebiteľskom úvere. Žalobkyni bol úver poskytnutý na výkon povolania a to na jej žiadosť, čo odvolateľ preukázal listinnými dokladmi, a to zmluvou o úvere č. XXXXXXXXX, žiadosťou o úver a dodatkom k zmluve o úvere. Odvolateľ poukázal aj na rozhodnutie Slovenskej obchodnej inšpekcie sp.zn. P/XXXX/XX/XXXX, ktorým proti žalovanému bolo konanie zastavené z dôvodu, že „nebol preukázaný spotrebiteľský charakter zmluvy, ktorej všeobecné podmienky boli predmetom kontroly“, preto správny orgán dospel k záveru, že nebolo možné objektívne vyvodiť zodpovednosť účastníka konania za porušenie ustanovení zákona č. 250/2007 Z.z. o ochrane spotrebiteľa. Odvolateľ poukázal aj na to, že v čase uzavretia zmluvy o úvere nebol účinný žiadny všeobecne záväzný predpis, ktorý by stanovoval maximálnu prípustnú výšku úrokov za poskytnutie peňažných prostriedkov. Možno preto vychádzať len z ustanovenia § 53 ods. 6 Občianskeho zákonníka v znení účinnom v čase uzatvorenia zmluvy o úvere, podľa ktorého ak predmetom spotrebiteľskej zmluvy je poskytnutie peňažných prostriedkov, nesmie odplata podstatne prevyšovať odplatu obvykle požadovanú na finančnom trhu za spotrebiteľské úvery v obdobných prípadoch. Pri posudzovaní obdobnosti prípadov sa prihliada najmä na finančnú situáciu spotrebiteľa, spôsob a mieru zabezpečenia jeho záväzku, objem poskytnutých peňažných prostriedkov a lehotu splatnosti. Podľa žalovaného v otázke primeranosti odplaty znáša dôkazné bremeno žalobca. Pri úrokových sadzbách treba, podľa odvolateľa, prihliadať na úrokové sadzby stanovené pre nebankové subjekty, leasingové a iné spoločnosti. Zákon zakazuje len podstatné prevýšenie odplaty. Uviedol, že s prihliadnutím na výrazne vyššie podnikateľské riziko sú úroky požadované nebankovými veriteľmi vyššie ako obvyklé bankové úroky, pre zistenie obvyklého úroku pre tento typ pôžičky je nutné zistiť, aká výška úrokov bola požadovaná obdobnými podnikateľskými subjektami v prípade zmlúv o krátkodobej pôžičke a úvere v určitom období (rozhodnutie Vrchného súdu v Prahe, sp.zn. 12 Cmo 95/2005 publikované v Švestka, J., Spáčil, J., Škárová, M., Hulmák, M. a kol. Občanský zákoník I. § 1 až 459. Komentář. 2. vydání. Praha: C. H. Beck, 2009, s. 67-68). Odvolateľ bol tohto názoru, že žalobkyňa nemá naliehavý právny záujem na určení bezúročnosti a bezpoplatkovosti zmluvy o úvere. Poukázal na rozhodnutie Okresného súdu Bratislava II. zo dňa 25.5.2016, sp.zn. 52 C 135/2014, podľa ktorého: „Za nedovolenú možno považovať určovaciu žalobu, pokiaľ neslúži potrebám praktického života, ale len zbytočnému rozmnožovaniu sporov; ak však určovacia žaloba vytvára pevný základ pre právny vzťah účastníkov sporu, je prípustná aj napriek tomu, že je možná (prípadne) i iná žaloba“. K otázke res iudicata odvolateľ uviedol, že navrhol vykonať dokazovanie vyžiadaním rozhodcovského rozsudku z rozhodcovského súdu, keďže len tento disponuje rozsudkom, na ktorom je vyznačená doložka právoplatnosti a vykonateľnosti. Poukázal na to, že o platnosti zmluvy o úvere č. XXXXXXXXX už bolo rozhodnuté rozsudkom Stáleho rozhodcovského súdu spoločnosti Slovenská rozhodcovská a.s., sp.zn. SR XXXXX/XX. Poukázal na ustanovenia § 161 a 230 C.s.p., ktoré bránia prejednaniu a rozhodnutiu veci, ak už sa o nej právoplatne rozhodlo, a v tejto súvislosti aj na rozhodnutia Nejvyššího soudu České republiky zo dňa 27.6.2013, sp.zn. 29 Cdo 2254/2011, Najvyššieho súdu Slovenskej republiky zo dňa 28.5.2002, sp.zn. 3 Cdo 100/01, Najvyššieho súdu Slovenskej republiky sp.zn. 3 Cdo 42/2006, Krajského súdu v Prešove zo dňa 20.12.2011, sp.zn. 1 Co 79/2011, Krajského súdu v Košiciach zo dňa 3.5.2012, sp.zn. 5 Co 43/2012, Okresného súdu Bratislava I. zo dňa 3.6.2014, sp.zn. 17 C 35/2014, Najvyššieho súdu Slovenskej republiky zo dňa 26.9.2011, sp.zn. 3 M Cdo 11/2010, Najvyššieho súdu Slovenskej republiky zo dňa 18.1.2012, sp.zn. 6 Cdo 143/2011, Najvyššieho súdu Slovenskej republiky zo dňa 9.2.2002, sp.zn. 3 Cdo 122/2011. Uviedol, že jeho argumentáciu týkajúcu sa res iudicata podporuje aj komunitárne a medzinárodné právo. Poukázal na rozhodnutie Európskeho súdneho dvora vo veci Asturcom, podľa ktorého smernica č. 93/13/EHS nepriznáva spotrebiteľovi po právoplatnosti rozhodnutia, ktorým sa vo veci rozhodlo, žiadne osobitné právo. Ani európske právo nenúti súd členského štátu, aby pristúpil k opätovnému preskúmaniu právoplatne rozhodnutého sporu, ak by sa tým malo zabezpečiť presadenie sa európskeho práva, čo súdny dvor potvrdil aj v samotnom rozhodnutí Asturcom. Smernica 93/13/EHS nezakladá právo spotrebiteľa na to, aby exekučný súd podrobil rozhodcovský rozsudok kontrole vecnej správnosti. Poukázal aj na rozhodnutie Európskeho súdneho dvora č. C-2/08 vo veci Amministrazione dell´Economia a delle Finanze, podľa ktorého právo Spoločenstva neprikazuje vnútroštátnemu súdu, aby neuplatnil vnútroštátne procesné normy, na základe ktorých rozhodnutie získava právoplatnosť, aj keby to umožnilo napraviť porušenie práva Spoločenstva predmetným rozhodnutím. Podľa žalovaného ten istý predmet konania je daný, ak vyplýva z rovnakého skutku a zároveň sa týka tých istých osôb, nie je rozhodujúce či rovnaké osoby majú aj rovnaké procesné postavenie. Pripomenul, že v prípade res iudicata je prípadná nesprávnosť rozhodcovského rozsudku irelevantná. Ak bolo právoplatne rozhodnuté o povinnosti plniť, tvorí výrok tohto rozsudku prekážku právoplatne rozhodnutej veci vo vzťahu k určovacej žalobe medzi tými istými účastníkmi konania, vo vzťahu k tomu istému skutku, ktorý už bol predbežne právne kvalifikovaný v rozsudku na plnenie, preto by mal súd konanie zastaviť pre neodstrániteľný nedostatok konania. Navrhol odvolaciemu súdu rozsudok súdu prvej inštancie zrušiť a vec vrátiť na ďalšie konanie. 3. K odvolaniu sa vyjadrila žalobkyňa. Trvala na tom, že vzťah medzi ňou a žalovaným je vzťahom spotrebiteľským, ktorý treba posudzovať aj podľa zákona č. 129/2010 Z.z. o spotrebiteľských úveroch. Podľa žalobkyne v prejednávanom prípade došlo k uzavretiu zmluvy o pôžičke podľa § 657 Občianskeho zákonníka, reálnej zmluvy, keď pri podpise zmluvy došlo aj k odovzdaniu peňazí, pôžičky. Zmluvný vzťah je potrebné posudzovať podľa obsahu a je ho potrebné subsumovať pod normy občianskeho práva. Poukázala na rozhodnutie Krajského súdu v Trnave, sp.zn. 10 CoE 70/2010, podľa ktorého: „bezpečným preukázaním nemôže byť (nie je) len všeobecný údaj o uzavretí zmluvy (poskytnutí úveru) na výkon povolania, ktorý neposkytuje odpoveď na otázku, aké je povolanie odberateľa a aký konkrétny súvis s takýmto povolaním či predmetom činnosti odberateľa vôbec uzavretie príslušnej zmluvy má.“ Podľa žalobkyne tvrdenie žalovaného, že zmluva bola uzatvorená podľa 269 ods. 2 Obchodného zákonníka je tvrdením účelovým, v snahe vyhnúť sa posudzovaniu obligatórnych náležitostí zmluvy, ktorých absencia má za následok bezúročnosť a bezpoplatkovosť úveru. Žalobkyňa poukázala na to, že predmetná zmluva bola vopred predformulovaná, jej znenie nemohla ovplyvniť a pripomienkovať. Žalobkyňa, bez príslušného vzdelania a skúseností, nemohla ustanoveniam zmluvy rozumieť a predpokladať následky z nej plynúce. Nebola upozornená na to, že mandatár žalovaného za ňu označil dotknuté pole, vyjadrujúce účel použitia poskytovaného úveru. Prehlásila, že poskytnutý úver použila výlučne na súkromné účely, ktorý úmysel mala už pri podpise zmluvy. Objektívne nevykonávala také povolanie, ktoré by vyžadovalo financovanie z jej vlastných zdrojov, získaných úverom. Žalovaný opak nepreukázal. Žalobkyňa poukázala na ustanovenie § 54 ods. 2 Občianskeho zákonníka, podľa ktorého v pochybnostiach o obsahu spotrebiteľských zmlúv platí výklad priaznivejší pre spotrebiteľa. Tvrdiac, že v prejednávanom prípade ide o spotrebiteľský vzťah, poukázala na rozhodnutia Ústavného súdu Slovenskej republiky zo dňa 2.6.2013, sp.zn. II. ÚS 329/2013-15 ako aj Najvyššieho súdu Slovenskej republiky zo dňa 21.4.2015, sp.zn. 3 MCdo 14/2014. Podľa žalobkyne rozhodcovská doložka formulovaná vo Všeobecných obchodných podmienkach žalovaného predstavuje neprijateľnú zmluvnú podmienku a teda absolútne neplatný právny úkon, čo má za následok, že rozhodcovský rozsudok vydaný na jej základe je ničotným aktom, paaktom. Právoplatný rozhodcovský rozsudok na plnenie predstavuje prekážku rozsúdenej veci v konaní o určenie. Nie však rozsudok založený na neprijateľnej rozhodcovskej doložke (rozhodnutie Ústavného súdu Slovenskej republiky č.k. I. ÚS 25/2014-11, rovnako aj rozhodnutie Krajského súdu v Trnave sp.zn. 10 CoE 308/2011). Z uvedeného dôvodu nie je potrebné podanie žaloby o zrušenie rozhodcovského rozsudku. Žalobkyňa poukázala aj na rozhodnutie Najvyššieho súdu Slovenskej republiky zo dňa 29.1.2015, sp.zn. 3 Cdo 27/2011, podľa ktorého môže súd pristúpiť k riešeniu otázky platnosti rozhodcovskej doložky alebo zmluvy nielen v exekučnom konaní, ale aj v iných konaniach, napr. pri riešení otázky, či vydaný rozhodcovský rozsudok zakladá pre občianske súdne konanie prekážku res iudicata. Najvyšší súd v tomto rozhodnutí dospel k záveru, že aj rozhodcovský rozsudok ukladajúci povinnosť niečo plniť podľa spotrebiteľskej zmluvy, môže predstavovať prekážku veci rozsúdenej pre občianske súdne konanie, v ktorom sa žalobca domáha určenia, že spotrebiteľská zmluva je neplatná, ale tento právny záver je opodstatnený len vtedy, ak bol rozhodcovský rozsudok vydaný na základe platne uzavretej rozhodcovskej zmluvy alebo rozhodcovskej doložky, pretože iba platná rozhodcovská doložka alebo rozhodcovská zmluva zakladá oprávnenie rozhodcovského súdu prejednať a rozhodnúť spor medzi dodávateľom a spotrebiteľom. Žalobkyňa poukázala aj na to, že problém prelomenia materiálnej právoplatnosti rozhodcovského rozsudku je už predmetom konštantnej judikatúry najvyššieho súdu (uznesenie Najvyššieho súdu Slovenskej republiky sp.zn. 6 Cdo 1/2012). K nedostatku naliehavého právneho záujmu uviedla, že v prejednávanom prípade nejde o určovaciu žalobu ale o žalobu na vydanie bezdôvodného obohatenia, preto je táto argumentácia žalovaného irelevantná. Vo vyjadrení poukázala aj na princíp právnej istoty ako atribút občianskeho súdneho konania a právneho štátu, ktorý vyjadruje, že účastník konania môže očakávať, že jeho spor bude rozhodnutý v súlade s ustálenou rozhodovacou praxou. V tejto súvislosti poukázala na čl. 2 C.s.p. ako aj rozhodnutie Najvyššieho súdu Slovenskej republiky sp.zn. 5 ECdo 192/2014. Navrhla odvolaciemu súdu rozsudok súdu prvej inštancie potvrdiť a priznať jej nárok na náhradu trov odvolacieho konania. 4. Žalovaný sa už k vyjadreniu žalobkyne nevyjadril. 5. Odvolací súd preskúmal vec, súc pritom viazaný rozsahom a dôvodmi odvolania [§ 470 ods. l, ods. 2, § 379, § 380 ods. 1 Civilného sporového poriadku (zákon č. 160/2015 Z.z. účinný od 1.7.2016), ďalej len C.s.p.], túto prejednal bez nariadenia pojednávania, keďže neboli splnené zákonné podmienky pre jeho nariadenie (nebolo potrebné doplniť, resp. zopakovať dokazovanie, nevyžaduje to dôležitý verejný záujem; § 385 ods. l C.s.p.) a dospel k záveru, že odvolaniu žalovaného nemožno priznať úspech. Rozsudok verejne vyhlásil dňa 27. februára 2019; o termíne verejného vyhlásenia rozsudku boli strany sporu upovedomené zákonným spôsobom (§ 378 ods. 1, § 219 ods. 1, ods. 3, § 385 ods. 1 C.s.p.). Rozsudok súdu prvej inštancie v celom rozsahu potvrdil (§ 387 ods. l, ods. 2, ods. 3 C.s.p.) a keďže sa stotožňuje s dôvodmi rozsudku ako správnymi, rozsudok odvolacieho súdu už ďalšie dôvody neobsahuje. Na zdôraznenie správnosti rozsudku súdu prvej inštancie odvolací súd ale považuje za potrebné uviesť ešte nasledovné. 6.1. Žalobkyňa sa predmetným žalobným návrhom voči žalovanému domáha zaplatenia sumy 1.550,- € titulom vydania bezdôvodného obohatenia. Dôvodila, že so žalovaným uzatvorila zmluvu, na základe ktorej jej bol poskytnutý úver vo výške 500,- €. Zmluvu považovala za spotrebiteľskú, podliehajúcu režimu zákona č. 129/2010 Z.z. o spotrebiteľských úveroch. Keďže zmluva neobsahovala zákonom predpísané podstatné náležitosti, poskytnutý úver považovala za bezúročný a bez poplatkov. Titulom splatenia úveru žalovanému zaplatila sumu 2.050,- €, sumy vo výške 1.550,- €, prevyšujúcej sumu poskytnutého úveru, sa domáhala titulom bezdôvodného obohatenia. 6.2. V danom spore vykonal súd prvej inštancie všetko navrhované dokazovanie, ktoré bolo potrebné na zistenie rozhodujúcich skutočností významných pre posúdenie dôvodnosti podanej žaloby, zhodnotením výsledkov vykonaného dokazovania v súlade s § 191 C.s.p. dospel k správnym skutkovým záverom, a na ich základe následne vyvodil aj správny právny záver, keď na prejednávaný prípad použil ustanovenia § 52 ods. 1, ods. 2, ods. 3 a ods. 4, § 53 ods. 1, § 54 ods. 1, ods. 2, § 451 ods. 1, ods. 2 Občianskeho zákonníka a § 1 ods. 2, § 2 písm. a/, b/, § 9 ods. 2 písm. a/ až y/, § 11 ods. 1 zákona č. 129/2010 Z.z. o spotrebiteľských úveroch a zmluvu o úvere, uzatvorenú medzi žalobkyňou a žalovaným posúdil ako zmluvu spotrebiteľskú. K rovnako správnemu záveru dospel súd prvej inštancie, keď konštatoval, že predmetná zmluva o úvere neobsahuje všetky náležitosti požadované ustanovením § 9 ods. 2 zákona č. 129/2010 Z.z. o spotrebiteľských úveroch, úver je preto potrebné považovať za bezúročný a bez poplatkov. Správne sa súd prvej inštancie vysporiadal aj s prekážkou res iudicata, namietanou v konaní žalovaným, keď konštatoval, že predmetom konania pred rozhodcovským súdom bolo plnenie zo zmluvy o úvere a predmetom tohto konania je plnenie titulom bezdôvodného obohatenia. Predmet sporu teda nie je totožný. Svoje zistenia a závery, pre ktoré žalobe vyhovel, súd prvej inštancie aj riadne odôvodnil, pričom sa vysporiadal so všetkými rozhodujúcimi skutočnosťami, podstatnými pre právne posúdenie veci, ako aj so všetkými relevantnými argumentmi sporových strán súvisiacimi s predmetom konania. 6.3. Žalovaný v odvolaní namietal, že úver bol žalobkyni poskytnutý na výkon povolania, preto je potrebné zmluvu o úvere uzatvorenú so žalobkyňou posudzovať podľa ustanovení Obchodného zákonníka a nemožno ju považovať za zmluvu o spotrebiteľskom úvere podľa zákona č. 129/2010 Z.z. o spotrebiteľských úveroch. V konaní pred súdom prvej inštancie žalobkyňa preukázala, že v čase uzatvorenia zmluvy o úvere bola starobnou dôchodkyňou, a to rozhodnutím Sociálnej poisťovne zo dňa 19.10.2000 (č.l. 86 spisu). Z uvedeného rozhodnutia je zrejmé, že žalobkyni bol od 20.7.2000 priznaný starobný dôchodok vo výške 2.337,- Sk mesačne. V spise sa na č.l. 85 nachádza čestné prehlásenie zo dňa 1.5.2016, v ktorom žalobkyňa prehlásila, že od priznania starobného dôchodku nikde nepracovala, úver si nebrala na účely zamestnania ani povolania. Úverom chcela vypomôcť svojej vnučke. Žalovaný v odvolaní tvrdil, že žalobkyni bol úver poskytnutý na výkon povolania, a to na jej žiadosť, čo mal preukázať listinnými dokladmi, a to zmluvou o úvere č. XXXXXXXXX, žiadosťou o úver a dodatkom k zmluve o úvere. Odvolací súd konštatuje, že uvedené listinné dôkazy, okrem zmluvy o úvere č. XXXXXXXXX, žalovaný do spisu nedoložil, a teda sa v spise nenachádzajú, pričom dôkazné bremeno na preukázanie toho, že úver bol poskytnutý na výkon zamestnania, povolania alebo podnikania dlžníka ťaží toho, kto tak tvrdí. Odvolací súd sa stotožňuje s konštatovaním v rozhodnutí Krajského súdu v Trnave, sp.zn. 10 CoE 70/2010, na ktoré poukázala aj žalobkyňa vo vyjadrení k odvolaniu, podľa ktorého: „Bezpečným preukázaním nemôže byť (nie je) len všeobecný údaj o uzavretí zmluvy (poskytnutí úveru) na výkon povolania, ktorý neposkytuje odpoveď na otázku, aké je povolanie odberateľa prijímateľa úveru a aký konkrétny súvis s takýmto povolaním, či predmetom činnosti odberateľa vôbec uzavretie príslušnej zmluvy má.“ Podľa názoru odvolacieho súdu v konaní nebolo preukázané, že úver bol žalobkyni poskytnutý na účel povolania, správne preto ustálil súd prvej inštancie, že úver, ktorý žalovaný žalobkyni poskytol, je potrebné posudzovať podľa ustanovení § 52 a nasl. Občianskeho zákonníka ako aj podľa ustanovení zákona č. 129/2010 Z.z. o spotrebiteľských úveroch. 6.4. Odvolateľ v odvolaní ďalej namietal, že v čase uzavretia zmluvy o úvere nebol účinný žiadny všeobecne záväzný predpis, ktorý by stanovoval maximálnu prípustnú výšku úrokov za poskytnutie peňažných prostriedkov, preto je možné vychádzať len z ustanovenia § 53 ods. 6 Občianskeho zákonníka v znení účinnom v čase uzatvorenia zmluvy o úvere, podľa ktorého ak predmetom spotrebiteľskej zmluvy je poskytnutie peňažných prostriedkov, nesmie odplata podstatne prevyšovať odplatu obvykle požadovanú na finančnom trhu za spotrebiteľské úvery v obdobných prípadoch. Pri posudzovaní obdobnosti prípadov sa prihliada najmä na finančnú situáciu spotrebiteľa, spôsob a mieru zabezpečenia jeho záväzku, objem poskytnutých peňažných prostriedkov a lehotu splatnosti. Pri úrokových sadzbách treba, podľa odvolateľa, prihliadať na úrokové sadzby stanovené pre nebankové subjekty, leasingové a iné spoločnosti, pričom zákon zakazuje len podstatné prevýšenie odplaty. Odvolací súd z predloženého spisu zistil, že žalobkyni bol zo strany žalovaného poskytnutý spotrebiteľský úver vo výške 500,- €, ktorý mala vrátiť v 12 mesačných splátkach po 82,- €, celkom mala tak žalovanému vrátiť 984,- €. Suma 484,- € je v zmluve o úvere označená ako poplatok. Je tak potrebné konštatovať, že zmluva o úvere neobsahovala údaj o úrokovej sadze podľa § 9 ods. 2 písm. i/ zákona č. 129/2010 Z.z. o spotrebiteľských úveroch, neobsahovala údaj o ročnej percentuálnej miere nákladov a celkovej čiastke, ktorú musí spotrebiteľ zaplatiť (§ 9 ods. 2 písm. j/ uvedeného zákona), ako aj údaj o priemernej hodnote ročnej percentuálnej miery nákladov na príslušný spotrebiteľský úver platnej k dňu podpisu zmluvy o spotrebiteľskom úvere, zverejnenej podľa § 21 ods. 2 za príslušný kalendárny štvrťrok (§ 9 ods. 2 písm. y/ uvedeného zákona). Absencia uvedených náležitostí znamená, že úver bol žalobkyni poskytnutý bez úrokov a bez poplatkov a to podľa § 11 ods. 1 písm. a/ zákona č. 129/2010 Z.z. o spotrebiteľských úveroch. Námietka odvolateľa o neexistencii všeobecne záväzného právneho predpisu, ktorý by stanovoval maximálnu prípustnú výšku úrokov za poskytnutie peňažných prostriedkov v čase uzatvorenia zmluvy o úvere so žalobkyňou je z tohto pohľadu irelevantná. Odvolací súd k uvedenému ešte poznamenáva, že zákon o spotrebiteľských úveroch č. 129/2010 Z.z. (účinný od 2.4.2010) zrušil nariadenie vlády SR č. 238/2008 Z.z., ktorým sa ustanovovala výška, ktorú nesmela prevýšiť odplata za poskytnutie spotrebiteľského úveru, v § 2 písm. g/ však vymedzil, čo treba rozumieť celkovými nákladmi spotrebiteľa spojenými so spotrebiteľským úverom a v § 19 upravil ročnú percentuálnu mieru nákladov spotrebiteľského úveru. V prílohe č. 2 k tomuto zákonu je uvedený vzorec na výpočet ročnej percentuálnej miery nákladov spotrebiteľského úveru. Ustanovenie § 53 ods. 6 Občianskeho zákonníka tak nebolo možné použiť na zmluvu o spotrebiteľskom úvere, uzatvorenú medzi stranami sporu, na ktorú je potrebné uplatniť ustanovenia zákona č. 129/2010 Z.z. o spotrebiteľských úveroch. 6.5. K odvolacej námietke, týkajúcej sa prekážky res iudicata v prejednávanom prípade odvolací súd uvádza nasledovné. Správne konštatoval súd prvej inštancie, že predmet konania v prejednávanej veci a v konaní pred rozhodcovským súdom nie je totožný (bod 6.2 tohto rozhodnutia). Zároveň však odvolací súd poukazuje na to, že otázkou, či môže byť právoplatný a vykonateľný rozsudok rozhodcovského súdu prekážkou veci rozsúdenej pre občianske súdne konanie, v ktorom sa žalobca domáha určenia, že spotrebiteľská zmluva je neplatná, sa zaoberal Najvyšší súd Slovenskej republiky v uznesení z 29.1.2015, sp.zn. 3 Cdo 27/2011. Najvyšší súd v tomto rozhodnutí vysvetlil, že oprávnenie súdu skúmať, či rozhodcovské konanie prebehlo na základe uzavretej rozhodcovskej doložky, nevedie k posudzovaniu vecnej správnosti rozsudku rozhodcovského súdu, súvisí však s potrebou vyriešiť otázku, či a aké právne účinky má vydaný rozhodcovský rozsudok. Pri posudzovaní, či v občianskom súdnom konaní predložený rozhodcovský rozsudok má pre účastníkov rozhodcovského konania rovnaké účinky ako právoplatný rozsudok súdu (§ 35 zákona č. 244/2002 Z.z. o rozhodcovskom konaní) môže súd pristúpiť k riešeniu otázky platnosti rozhodcovskej doložky alebo zmluvy nielen v exekučnom konaní, ale aj v iných konaniach, napr. pri riešení otázky, či vydaný rozhodcovský rozsudok zakladá pre občianske súdne konanie prekážku res iudicata. Najvyšší súd v tomto rozhodnutí dospel k záveru, že aj rozhodcovský rozsudok ukladajúci povinnosť niečo plniť podľa spotrebiteľskej zmluvy, môže predstavovať prekážku veci rozsúdenej pre občianske súdne konanie, v ktorom sa žalobca domáha určenia, že spotrebiteľská zmluva je neplatná, ale tento právny záver je opodstatnený len vtedy, ak bol rozhodcovský rozsudok vydaný na základe platne uzavretej rozhodcovskej zmluvy alebo rozhodcovskej doložky, pretože iba platná rozhodcovská doložka alebo rozhodcovská zmluva zakladá oprávnenie rozhodcovského súdu prejednať a rozhodnúť spor medzi dodávateľom a spotrebiteľom. Odvolací súd je toho názoru, že uvedené rozhodnutie najvyššieho súdu je aplikovateľné aj v súdenej veci, ktorej predmetom je vydanie bezdôvodného obohatenia vzniknutého plnením bez právneho dôvodu, keď je potrebné vyriešiť otázku, či žalobkyňa plnila žalovanému na základe právoplatného a vykonateľného rozhodcovského rozsudku (ako tvrdí žalovaný, i keď v konaní nepredložil rozsudok opatrený doložkou právoplatnosti a vykonateľnosti), ktorý má podľa § 35 zákona č. 244/2002 Z.z. rovnaké účinky ako právoplatný rozsudok súdu. Podľa názoru odvolacieho súdu rozhodcovská doložka medzi účastníkmi pri uzatváraní zmluvy o úvere č. XXXXXXXXX dňa 21.7.2011 nebola platne uzavretá z dôvodu, že nebola zachovaná jej písomná forma. V texte zmluvy o úvere je síce vyhlásenie žalobkyne ako dlžníka, že súhlasí so Všeobecnými podmienkami poskytnutia úveru, ktoré sa zaväzuje dodržiavať, ale všeobecné podmienky, v ktorých je v článku 14 predformulovaná dohoda o tom, že všetky spory vzniknuté zo zmluvy o úvere budú riešené pred rozhodcovským súdom, nie sú podpísané účastníkmi zmluvy o úvere. Nedostatok podpisu na všeobecných podmienkach obsahujúcich rozhodcovskú doložku vyhodnotil už Najvyšší súd Slovenskej republiky v uznesení zo dňa 30.11.2011, sp.zn. 2 Cdo 245/2010 tak, že rozhodcovská doložka nebola platne uzavretá. Bez platne uzavretej rozhodcovskej doložky alebo rozhodcovskej zmluvy nie je možné rozhodcovský rozsudok Stáleho rozhodcovského súdu spoločnosti Slovenská rozhodcovská a.s. Bratislava sp.zn. SR 01659/12 zo dňa 5.6. 2012 považovať za rozhodcovský rozsudok s účinkami právoplatného rozsudku súdu a z tohto dôvodu ani nezakladá pre prejednávanú vec prekážku veci rozsúdenej. Odvolateľ v odvolaní vytýkal súdu prvej inštancie, že nevykonal ním navrhované dokazovanie, keď navrhol vykonať dokazovanie vyžiadaním rozhodcovského rozsudku z rozhodcovského súdu, keďže len tento disponuje rozsudkom, na ktorom je vyznačená doložka právoplatnosti a vykonateľnosti. Vzhľadom na vyššie uvedené dôvody, keď ani právoplatný rozsudok rozhodcovského súdu nemožno bez platne uzavretej rozhodcovskej doložky alebo rozhodcovskej zmluvy považovať za rozhodcovský rozsudok s účinkami právoplatného rozsudku súdu a teda prekážku rozsúdenej veci, je aj táto odvolacia námietka žalovaného bez právneho významu. 6.6. Pokiaľ ide o rozhodnutia Najvyššieho súdu Slovenskej republiky, na ktoré poukazoval v odvolaní žalovaný, odvolací súd uvádza, že rozhodnutia zo dňa 28.5.2002, sp.zn. 3 Cdo 100/01 a zo dňa 1.1.2011, sp.zn. 3 Cdo 42/2006 sa netýkajú sporov súvisiacich so zmluvami o poskytnutí spotrebiteľského úveru a v rozhodnutiach sp.zn. 3 Mcdo 11/2010, 6 Cdo 143/2011 a 3 Cdo 122/2011 bolo konštatované oprávnenie exekučného súdu skúmať, či bola platne uzavretá rozhodcovská zmluva alebo rozhodcovská doložka. Podľa rozhodnutia Európskeho súdneho dvora vo veci Asturcom „smernica 93/13 sa má vykladať v tom zmysle, že vnútroštátny súd, ktorý rozhoduje o návrhu na výkon právoplatného rozhodcovského rozsudku, ktorý bol vydaný bez účasti spotrebiteľa, musí hneď, ako sa oboznámi s právnymi a skutkovými okolnosťami potrebnými na tento účel, preskúmať ex offo nekalú povahu rozhodcovskej doložky uvedenej v zmluve uzavretej medzi podnikateľom a spotrebiteľom v rozsahu, v akom podľa vnútroštátnych procesných pravidiel môže takéto posúdenie vykonať v rámci obdobných opravných prostriedkov vnútroštátnej povahy. Ak je to tak, prináleží vnútroštátnemu súdu vyvodiť všetky dôsledky, ktoré z toho podľa daného vnútroštátneho práva vyplývajú, s cieľom zabezpečiť, aby spotrebiteľ nebol uvedenou doložkou viazaný“. Uvedené rozhodnutia, na ktoré poukazuje odvolateľ, svedčia, podľa názoru odvolacieho súdu, v prospech žalobkyne. 6.7. K námietke nedostatku naliehavého právneho záujmu odvolací súd uvádza, že predmetom tohto sporu je žaloba na plnenie a nie určovacia žaloba, ktorá je podmienená preukazovaním naliehavého právneho záujmu. 6.8. K odvolacej námietke žalovaného, podľa ktorej súd prvej inštancie nedostatočne odôvodnil svoje rozhodnutie odvolací súd uvádza, že z hľadiska zákonom vyžadovaných náležitostí na riadne odôvodnenie rozhodnutia súdu prvej inštancie (§ 220 ods. 2 C.s.p.) možno konštatovať, že odôvodnenie napadnutého rozhodnutia súdu prvej inštancie spĺňa tieto zákonom vyžadované náležitosti. Z jeho obsahu je zrejmé, čoho sa žalobkyňa predmetnou žalobou domáhala, aké skutočnosti tvrdila, aké dôkazy na preukázanie svojich tvrdení označila, aké prostriedky procesného útoku použila, ako sa vo veci vyjadril žalovaný a aké prostriedky procesnej obrany použil. Súd prvej inštancie v odôvodnení rozhodnutia jasne a výstižne vysvetlil, ako posúdil podstatné skutkové tvrdenia a právne argumenty strán sporu, ktoré skutočnosti považoval za preukázané, ktoré dôkazy vykonal a ako ich vyhodnotil a ako vec právne posúdil, ako aj všetky podstatné dôvody, pre ktoré rozhodol, tak ako rozhodol. Odvolateľ preto nedôvodne namietal nedostatok odôvodnenia rozhodnutia súdu prvej inštancie. 6.9. Pokiaľ žalobca v odvolaní namietal, že napadnuté rozhodnutie spočíva na nesprávnom právnom posúdení veci, odvolací súd uvádza, že právnym posúdením je činnosť súdu, pri ktorej zo skutkových zistení vyvodzuje právne závery a aplikuje konkrétnu právnu normu na zistený skutkový stav. Nesprávnym právnym posúdením veci je omyl súdu pri aplikácii práva na zistený skutkový stav. O nesprávnu aplikáciu právnych predpisov ide vtedy, ak súd nepoužil správny právny predpis alebo, ak síce aplikoval správny právny predpis, nesprávne ho ale interpretoval alebo, ak zo správnych skutkových záverov vyvodil nesprávne právne závery. V posudzovanej veci, s odvolaním sa na obsah už uvedeného odôvodnenia, odvolací súd považuje skutkové zistenia súdu prvej inštancie za úplné a ich právne posúdenie súdom prvej inštancie za správne. 7. Odvolací súd potvrdil podľa § 387 ods. 1 C.s.p. napadnutý rozsudok aj vo výroku o náhrade trov konania (§ 367 ods. 2 C.s.p.), pretože žalovaný podal odvolanie aj voči tomuto výroku, avšak odvolanie vo vzťahu k výroku o trovách vôbec nezdôvodnil, a preto odvolací súd osobitne nepreskúmaval vecnú a právnu správnosť rozsudku súdu prvej inštancie v uvedenom výroku, keď žalobkyňa odvolanie nepodala. Odvolací súd zdôrazňuje, že ide o konanie, v ktorom je súd viazaný žalobou a teda aj odvolací súd je viazaný rozsahom a dôvodmi odvolania (§ 379 C.s.p.). 8. O náhrade trov odvolacieho konania odvolací súd rozhodol podľa § 396 ods. l, § 255 ods. 1 v spojení s § 262 ods. 1 C.s.p. Žalobkyni, ktorá mala v odvolacom konaní plný úspech, priznáva náhradu trov odvolacieho konania v rozsahu 100 %. V zmysle § 262 ods. 2 C.s.p. o výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 9. Odvolací súd prijal rozhodnutie jednohlasne (§ 3 ods. 9 zákona č. 757/2004 Z.z. o súdoch a o zmene a doplnení niektorých zákonov v znení účinnom od 1.5.2011; § 393 ods. 2 C.s.p.). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). (1) Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. (2) Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 C.s.p.). (1) Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). (2) Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 C.s.p.). Dovolanie len proti dôvodom rozhodnutia nie je prípustné (§ 423 C.s.p.). (1) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. (2) Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.). (1) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. (2) Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 C.s.p.). (1) Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení. (2) Dovolací dôvod sa vymedzí tak, že dovolateľ uvedie, v čom spočíva táto vada (§ 431 C.s.p.). (1) Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci. (2) Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 C.s.p.). Dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom (§ 433 C.s.p.). Dovolacie dôvody možno meniť a dopĺňať len do uplynutia lehoty na podanie dovolania (§ 434 C.s.p.). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 C.s.p.).

